**סיפור קטן על החלמאים:**

**על החלמאים ועל חוכמתם שהתפרסמה בארבע כנפות תבל, אין צורך להרחיב את דיבור. על כן אתחיל מיד בסיפור. מעשה שהיה כך היה: כמו רבות מהערים בעת הישנה, גם חלם הוקמה ליד נהר רחב ידיים. ועל הנהר היה גשר עץ. ושיני הזמן חרצו בגשר. והוא הלך ובלה והלך ובלה. והקרשים אשר היו מסודרים לכל אורכו החלו מתנדנדים. יום אחד טיפס ילד על הגשר. לפתע דרך על אחד הקרשים המתנדנדים, מעד וקיבל מכה בברך. וביום אחר, סבל עם שק קמח כבד על גבו טיפס על הגשר. לפתע דרך על אחד הקרשים המתנדנדים, איבד את שיווי משקלו, שמט את השק וכל הקמח אבד. אך מה רבה הייתה החרפה ביום שבו טיפס על הגשר גולדבוים, הסוחר העשיר ורב הפעלים. רכוב היה על סוסו האציל, לבוש היה במחלפותיו המפוארות כשלפתע דרך סוסו על אחד הקרשים הסוררים, נבהל, החל משתולל והשליח את גולדבוים**

**ביש המזל מעל גבו הישר אל תוך הנהר ורק בנס לא טבע. זעקו החלמאים - מילא האחרים, אבל הפעם הזאת מדובר באישיות רמת מעלה ומפורסמת. - מה ירננו המרננים? - ומה ילהגו הלועגים? - חייבים למצוא פתרון לבעיה אחת ולתמיד ויפה שעה אחת קודם!!! התכנסה מועצת חכמי חלם לטכס עצה... במשך עשרה ימים ועשרה לילות לא פסקו מלהתווכח עד שלבסוף הגיעו לכלל הסכמה. הפתרון חייב להיות מפעל בנייה שכמוהו לא נראה. ושיפיץ את שמה של חלם בכל רחבי פולין אם לא למעלה מזה. וכך, התכנסו כל החלמאים בכיכר העיר וערכו מגבית ולא היה אחד שלא תרם כפי יכולתו. ומשלא הספיק הכסף אף הגדילו לעשות, ולוו סכום כסף לא מבוטל מהבנקאים הממולחים אשר בוורשה העיר הגדולה. בממון שצברו קנו חומרי בנייה רבים והובילו אותם לפאתי הגשר. ואז הו אז החלו במלאכתם ו... הקימו בסמוך לגשר בית חולים מפואר, משוכלל, מאובזר ומודרני מעין כמוהו. ומאז, בכל פעם שהלך ביש מזל נפצע בטפסו על הגשר הרעוע צוות אחים מיומן חש לעזרתו ומביא אותו במהירות הבזק אל בית החולים שם הוא מקבל טיפול מן המשובח שבמשובחים. וככל שהזמן חלף ושיעור הנפגעים מהגשר עלה, אין ראו בכך החלמאים אלא הוכחה לנחיצותו הרבה של בית החולים ומתן משנה תוקף להחלטתם הנבונה. "העניינים מתקדמים בקצב משביע רצון", הרהר לעצמו בסיפוק רב ראש מועצת חכמי חלם. "בקרוב חוכמתנו לא רק שתתפרסם בכל פולין אלא בכל העולם כולו".**